Danmark har ingen store virksomheder, lød fordommene engang. Men i de seneste 15-20 år har de store danske koncerner vokset sig ind i verdenseliten. Og Novo Nordisk tager nu endnu et skridt opad: Virksomheden er netop blevet mere værd end hele den gigantiske tyske koncern Volkswagen, der inden for få år sandsynligvis bliver verdens største bilproducent.

Novo Nordisk er i denne uge i stilhed rykket forbi VW-koncernen, der ud over Volkswagen står bag mærker som Audi, Skoda, Seat, Porsche og mange flere. Den tyske koncern har 572.800 ansatte og omsatte i fjor for 1.470 milliarder kroner, mens den danske medicinalvirksomhed fra Bagsværd beskæftiger knap 40.000 og solgte for 83,6 milliarder kroner.

Men alligevel er Novo Nordisk nu mere værd end Volkswagen. I går kostede det danske selskab 673 milliarder kroner, mens Volkswagen kan købes for »blot« 642 milliarder kroner.

Tyskerne kæmper i øjeblikket med amerikanske General Motors og japanske Toyota om at producere flest biler om året, og eksperter har tidligere vurderet, at Volkswagen inden for år vil sætte sig på den globale førsteplads.

Novo Nordisk har tidligere overhalet alle andre nordiske selskaber og andre industrigiganter som tyske Bayer og Siemens.

Kresten Johnsen, analytiker i Nykredit Markets, siger, at alt tyder på, at Novo-aktien vil fortsætte med at stige. Han siger, at i et tænkt eksempel, hvor investorerne vil betale det samme, som de nu giver for én krones overskud, vil aktiekursen følge udviklingen i Novo Nordisks indtjening.

»Hvis man sætter det meget firkantet op og kigger på, hvad man betaler for en krones overskud i Novo Nordisk, og forventer, at det skal være det samme niveau fremover, skal aktiekursen følge væksten i indtjeningen. Jeg regner med tocifrede vækstrater i Novo Nordisk, og det betyder, at kursen skal stige med den samme vækstrate,« siger Kresten Johnsen.

Han peger på, at Novo Nordisk er i en situation, hvor selskabet i sammenligning med mange andre i branchen ikke bliver udsat for samme pres fra kopiselskaber – den såkaldte generiske konkurrence.

»Novo Nordisk er på et vækstmarked, og deres produkter er svære at kopiere, hvilket betyder, at Novo Nordisk ikke er udsat for den samme generiske konkurrence som mange andre medicinalselskaber. Derfor mener jeg, at de skal handle med en præmie i forhold til mange af de andre medicinalselskaber målt på, hvad man betaler for en krones overskud,« siger Kresten Johnsen.

Lars Rebien Sørensen, topchef i Novo Nordisk, sagde tilbage i foråret 2012, at virksomheden inden for ti år ville fordoble værdien.

Novos fordel er, at selskabet er på et marked med kraftig vækst og løbende lancerer bedre produkter, mens mange af de store rivaler blandt farmaselskaber er presset af lidt ældre produkter og mere stagnerende markeder.

Det har fået Lars Rebien til at sige, at Novo Nordisk måske en dag kan blive verdens mest værdifulde medicinalselskab. Vejen er dog lang endnu. I Europa er schweiziske Roche dyrest til en pris på 1.387 milliarder kroner, mens amerikanske Johnson & Johnson med en værdi på 1.600 milliarder kroner er verdens mest værdifulde medicinalselskab.